Ondersoek geëis oor optrede van Bloem-metropolisieFoto verskaf deur VF Plus Die optrede van die Mangaung-metropolisie wat Woensdagoggend die Bram Fischer-gebou in Bloemfontein in die Vrystaat in ŉ ongehoorde magsvertoon beset het, is volgens die VF Plus onwettig en moet ondersoek word. Lede van die metropolisiediens het die gebou se ingang onder meer met voertuie geblokkeer en mense toegang geweier. Munisipale werkers is uit die gebou gejaag en belangrike werk kon nie gedoen word nie. Die publiek wat onder meer munisipale rekeninge wou betaal, moes onverrigter sake omdraai. Dr. Elizabeth Snyman van Deventer, VF Plus-raadslid, sê die party waarsku lank reeds teen die ANC se onvermoë om ŉ effektiewe metropolisiediens te bestuur en hierdie is ŉ duidelike bewys daarvan. Die metropolisielede is glo ontevrede omdat hulle nog nie hul aanstellingsbriewe ontvang het nie. Die Vrystaatse departement van samewerkende regering en tradisionele sake (Cogta) het intussen gesê dat die werksaamhede van die metropolisiediens opgeskort is weens toenemende druk uit die gemeenskap oor die wyse waarop die munisipale bestuur die metropolisie tot stand gebring het. Armand Cloete, VF Plus-LPW, het die voorsitter van die betrokke komitee in die Vrystaatse wetgewer versoek om dringend ‘n vergadering te belê met die LUR, Mxolisi Dukwana, om die aangeleentheid te bespreek en antwoorde oor die aangeleentheid te verskaf. “Dit is ontoelaatbaar vir metropolisielede om die stad gyselaar te hou weens ŉ arbeidsaangeleentheid waarvoor daar interne prosesse bestaan,” het Van Deventer bygevoeg. “Die optrede van die metropolisie onderstreep die waarskuwing van die VF Plus dat ŉ metropolisie wat nie effektief bestuur word nie, in ŉ afvallige gewapende mag kan verander.” Sy sê vanoggend se optrede het bewys waar uniforms, vuurwapens, knuppels en voertuie in die hande van onopgeleide mense geplaas word, dit in ŉ gevaarlike situasie kan ontaard. Die publiek se ontevredenheid oor die eenheid spruit onder meer uit die feit dat 24 van die beamptes glo misdaadrekords het. “Die VF Plus sal in die metroraad eis dat die aangeleentheid ondersoek word. Dit sluit in die misbruik van die metropolisie se voertuie en die optrede van persone in uniform.”